Eagrán sealadach
BREITHIÚNAS NA CÚIRTE GINEARÁLTA (an Cúigiú Dlísheomra, ina bhfuil cúigear Breithiúna ina suí)
25 Feabhra 2026 (*)
(Tarchur chun réamhrialú – Aontas Custaim – Comhtharaif Chustaim – Aicmiú taraife – Ainmníocht Chomhcheangailte – Léiriú – An coincheap ‘earraí atá cóirithe i dtacair’ arb é atá iontu dhá chomhábhar ar leithligh nó níos mó – Nóta 3 a ghabhann le Roinn VI d’Iarscríbhinn I a ghabhann le Rialachán (CEE) Uimh. 2658/87)
I gCás T‑69/25,
IARRAIDH ar réamhrialú de bhun Airteagal 267 CFAE, ón
Bundesfinanzhof (Cúirt Chónaidhme Fhioscach, an Ghearmáin), trí bhreith an 12 Samhain 2024, a fuarthas ag an gCúirt an 15 Eanáir 2025, sna himeachtaí
A GmbH
v
Hauptzollamt C,
tugann AN CHÚIRT GHINEARÁLTA (an Cúigiú Dlísheomra, ina bhfuil cúigear Breithiúna ina suí),
agus í comhdhéanta mar seo a leanas: M. Sampol Pucurull, Uachtarán, T. Pynnä, J. Laitenberger, M. Stancu agus W. Valasidis (Rapóirtéir), Breithiúna,
Abhcóide Ginearálta: J. Martín y Pérez de Nanclares,
Cláraitheoir: V. Di Bucci,
ag féachaint do tharchur na hiarrata ar réamhrialú ón gCúirt Bhreithiúnais chuig an gCúirt Ghinearálta an 30 Eanáir 2025, de bhun an tríú mír d’Airteagal 50b de Reacht Chúirt Bhreithiúnais an Aontais Eorpaigh,
ag féachaint don ábhar dá dtagraítear i bpointe (d) den chéad mhír d’Airteagal 50b de Reacht Chúirt Bhreithiúnais an Aontais Eorpaigh agus d’éagmais aon cheiste neamhspleáiche maidir le léiriú de réir bhrí an dara mír d’Airteagal 50b den Reacht sin,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        A GmbH, ag P. Kalski, Stiúrthóir, agus R. Schwerin,
Rechtsanwalt,
–        an Coimisiún Eorpach, ag A. Demeneix agus B. Eggers, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú na hAinmníochta Comhcheangailte (‘AC’), a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1), arna leasú le Rialachán Cur Chun Feidhme (AE) Uimh. 1101/2014 ón gCoimisiún an 16 Deireadh Fómhair 2014 (IO 2014 L 312, lch. 1), agus go háirithe leis an gcoincheap ‘earraí atá cóirithe i dtacair’ de réir bhrí Nóta 3 a ghabhann le Roinn VI den Iarscríbhinn sin.
2        Rinneadh an iarraidh seo in imeachtaí idir A GmbH, cuideachta atá corpraithe faoi dhlí na Gearmáine, agus Hauptzollamt C (Príomh-Oifig Custaim C, an Ghearmáin) maidir le haicmiú taraife córais capsúl ina bhfuil púdar cóimhiotail airgid agus mearcair leachtach, a bheartaítear a mheascadh chun fiacla malgaim airgid a dhéanamh a úsáidtear chun cuas fiaclóireachta a líonadh.
An dlí lena mbaineann
Dlí idirnáisiúnta
3        Ba í an Chomhairle um Chomhar Custaim, arb í an Eagraíocht Dhomhanda Chustaim (‘EDC’) anois í, a bunaíodh leis an gCoinbhinsiún lena mbunaítear Comhairle um Chomhar Custaim, a tugadh i gcrích sa Bhruiséil an 15 Nollaig 1950, a dhréachtaigh an Córas Comhchuibhithe um Thuairisciú agus um Chódú Tráchtearraí (‘CC’). Bunaíodh CC leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, a tugadh i gcrích sa Bhruiséil an 14 Meitheamh 1983 (Sraith Chonarthaí na Náisiún Aontaithe, Iml. 1503, lch. 4,
Uimh. 25910 (1988)) agus a formheasadh, lena phrótacal leasaitheach an 24 Meitheamh 1986, thar ceann Chomhphobal Eacnamaíochta na hEorpa le Cinneadh 87/369/CEE ón gComhairle an 7 Aibreán 1987 (IO 1987 L 198, lch. 1) (‘Coinbhinsiún CC’).
4        Déanann an EDC na nótaí míniúcháin agus na tuairimí maidir le haicmiú arna nglacadh ag an gCoiste CC a fhormheasadh, faoi na coinníollacha a leagtar síos in Airteagal 8 den Choinbhinsiún CC.
5        Is mar seo a leanas atá na breithnithe ginearálta a leagtar amach sna Nótaí Míniúcháin a bhaineann le Nóta 3 a ghabhann le Roinn VI den CC, sa leagan is infheidhme maidir leis an díospóid sna príomhimeachtaí:
‘Baineann an Nóta seo le haicmiú earraí atá cóirithe i dtacair arb é atá iontu dhá chomhábhar ar leithligh nó níos mó atá go hiomlán nó go páirteach i Roinn VI. Tá an nóta teoranta, áfach, do thacar atá beartaithe a gcomhpháirteanna a mheascadh le chéile chun táirge de chuid Roinn VI nó VII a fháil. Aicmeofar na tacair sin faoin gceannteideal is iomchuí don táirge sin, ar choinníoll go gcomhlíonann na comhpháirteanna na coinníollacha a leagtar amach i bhfomhíreanna (a) go (c) den Nóta.
Samplaí de tháirgí a chuirtear ar fáil i dtacair is ea stroighin fiaclóra agus líonadh fiaclóra eile faoi cheannteideal 3006, péinteanna agus vearnaisí áirithe faoi cheannteidil 3208 go 3210 agus maisteog, etc. faoi cheannteideal 3214. [...]
Tabhair faoi deara nach gcumhdaítear le nóta 3 a ghabhann leis an roinn seo earraí atá cóirithe i dtacair arb é atá iontu dhá chomhábhar ar leithligh nó níos mó atá go hiomlán nó go páirteach i Roinn VI agus atá in‑sainaitheanta lena n‑úsáid i ndiaidh a chéile gan iad a mheascadh. Nuair a chuirtear ar miondíol iad, tá na táirgí sin le haicmiú trí rialacha léirithe ginearálta a chur i bhfeidhm (riail 3(b) de ghnáth); a mhéid a bhaineann leo siúd nach bhfuil cóirithe lena miondíol, tá a gcomhpháirteanna le haicmiú ar leithligh.’
Dlí an Aontais Eorpaigh
AC
6        Tá aicmiú custaim na n‑earraí a allmhairítear isteach san Aontas Eorpach á rialú ag AC. Tá AC bunaithe ar CC. Atáirgeann AC ceannteidil agus fo-cheannteidil 6 dhigit CC, agus ní fhoirmíonn ach an seachtú agus an t‑ochtú figiúr foranna a bhaineann go sonrach leis.
7        Faoi Airteagal 12(1) de Rialachán Uimh. 2658/87, glacfaidh an Coimisiún Eorpach Rialachán gach bliain lena n‑atáirgtear an leagan iomlán de AC agus na rátaí dleachta custaim, mar a eascraíonn siad as na bearta arna nglacadh ag Comhairle an Aontais Eorpaigh nó ag an gCoimisiún. Beidh feidhm ag an Rialachán seo ón 1 Eanáir den bhliain dár gcionn.
8        Is léir ón gcomhad atá os comhair na Cúirte gurb é an leagan den AC is infheidhme sa chás sna príomhimeachtaí an leagan a eascraíonn as Rialachán Cur Chun Feidhme Uimh. 1101/2014, lenar leasaíodh AC le héifeacht ón 1 Eanáir 2015.
9        Faoi na rialacha ginearálta maidir le léiriú AC, a leagtar amach i Roinn A de Theideal I de Chuid a hAon d’Iarscríbhinn I a ghabhann le Rialachán Cur Chun Feidhme Uimh. 1101/2014, cuirtear an méid seo a leanas ar fáil:
‘1.      Ní sholáthraítear ceannteidil ranna, caibidlí agus fochaibidlí ach amháin chun tagairt dóibh a éascú; chun críoch dleathach, déanfar aicmiú a chinneadh de réir théarmaí na gceannteideal agus aon roinn ábhartha nó aon nóta caibidle ábhartha agus, ar choinníoll nach gceanglaítear a mhalairt leis na ceannteidil nó leis na nótaí sin, de réir na bhforálacha seo a leanas.
[...]
3.      Nuair is amhlaidh,
trí riail 2(b) a chur i bhfeidhm nó ar aon chúis eile, gurb inaicmithe earraí
faoi dhá cheannteideal nó níos mó, is mar a leanas a chuirfear an t‑aicmiú i bhfeidhm:
(a)       tabharfar tús áite don cheannteideal lena dtugtar an tuairisc is sonraí seachas do cheannteidil lena soláthraítear tuairisc níos ginearálta. Nuair nach ndéantar tagairt, áfach, le gach ceann de dhá cheannteideal nó níos mó, ach amháin do chuid de na hábhair nó de na substaintí atá in earraí measctha nó earraí ilchodacha nó do chuid de na hítimí i dtacar atá cóirithe lena miondíol, measfar na ceannteidil sin mar cheannteidil atá chomh sonrach le chéile i ndáil leis na hearraí sin, fiú má thugtar tuairisc níos iomláine nó níos beaichte ar na hearraí sin le ceann amháin de na ceannteidil sin;
(b)       maidir le meascáin, earraí ilchodacha arb é atá iontu ábhair dhifriúla nó atá déanta de chomhpháirteanna difriúla, agus earraí atá cóirithe i dtacair lena miondíol, nach féidir a n‑aicmiú faoi threoir 3(a), aicmeofar iad amhail is gurb é atá iontu ábhar nó comhpháirt lena dtugtar a saintréithe fíor-riachtanacha dóibh, a mhéid is infheidhme an critéar sin;
[...]’
10      Áirítear i gCuid a Dó den AC, dar teideal ‘Sceideal na nDleachtanna Custaim’, Roinn VI, dar teideal ‘Táirgí ó na tionscail cheimiceacha nó ó na tionscail ghaolmhara’.
11      Foráiltear le Nóta 1(b) a ghabhann le Roinn VI de AC: ‘[f]aoi réir mhír (A) thuas, maidir le hearraí a fhreagraíonn do thuairisc i gceannteideal 2843, 2846 nó 2852 aicmeofar iad sna ceannteidil sin agus ní aicmeofar in aon cheannteideal eile den roinn seo iad.’
12      Luaitear an méid seo a leanas i Nóta 2 a ghabhann le Roinn VI de AC:
‘Faoi réir nóta 1 thuas, maidir le hearraí is inaicmithe i gceannteideal 3004, 3005, 3006, 3212, 3303, 3304, 3305, 3306, 3307, 3506, 3707 nó 3808 de bharr iad a bheith cóirithe ina ndáileoga tomhaiste nó lena miondíol, aicmeofar iad sna ceannteidil sin agus ní aicmeofar in aon cheannteideal den ainmníocht iad.’
13      Is mar a leanas atá an fhoclaíocht i Nóta 3 a ghabhann le Roinn VI de AC:
‘Maidir le hearraí atá cóirithe i dtacair arb é atá iontu dhá chomhábhar ar leithligh nó níos mó, earraí a dtagann roinnt nó gach ceann díobh faoin roinn sin agus a bheartaítear a mheascadh le chéile chun táirge faoi Roinn VI nó VII a fháil, aicmeofar iad sa cheannteideal iomchuí a ghabhann leis an táirge sin, ar choinníoll gurb amhlaidh maidir leis na comhábhair:
(a)      ag féachaint don bhealach a bhfuil siad cóirithe, go bhfuil siad inaitheanta go soiléir mar tháirgí a bhfuiltear ag beartú iad a úsáid in éineacht le chéile gan iad a athphacáil ar dtús;
(b)      go gcuirtear i láthair le chéile iad; agus
(c)      go bhfuil siad inaitheanta, cibé acu de bharr a gcineáil nó de bharr an chion choibhneasta ina bhfuil siad i láthair, mar chomhábhair atá comhlántach le chéile.’
14      Sa roinn sin tá Caibidlí 28 agus 30 den AC, dar teideal, faoi seach, ‘Ceimiceáin neamhorgánacha; comhdhúile orgánacha nó neamhorgánacha as miotail lómhara, miotail tearc-chré, as dúile radaighníomhacha nó as iseatóip’ agus ‘Táirgí cógaisíochta’.
15      Áirítear i gCaibidil 28 den AC ceannteideal 2805, dar teideal ‘Alcailí nó miotail chré-alcaileacha; miotail tearc-chré, scaindiam agus itriam,
bídís idirmheasctha nó idir-chóimhiotalach nó ná bídís; mearcair’.
16      Áirítear i gCaibidil 28 den AC freisin ceannteideal 2843, a gcomhfhreagraíonn a cheannteideal don tábla seo a leanas:
2843
Miotail chollóideacha lómhara; comhdhúile orgánacha nó neamhorgánacha as miotail lómhara, bídís sainithe ó thaobh ceimice nó ná bídís; malgaim as miotail lómhara:
[...]
[...]
[...]
[...]
2843 90
–
comhdhúile eile; malgaim
2843 90 10
– – Malgaim
5,3.
—
17      I gcomhréir le Nóta 4 a ghabhann le Caibidil 30 den AC, déantar foráil maidir leis an méid seo a leanas:
‘Níl feidhm ag ceannteideal 3006 ach amháin maidir leis na nithe seo a leanas, ar nithe iad atá le haicmiú faoin gceannteideal sin agus nach bhfuil le haicmiú in aon cheannteideal eile den ainmníocht:
[...]
(f)      suimint déidliachta agus líonta eile déidliachta; ábhair táthaithe athdhéanta cnámh;
[...]’
18      Áirítear i gCaibidil 30 den AC ceannteideal 3006, dar teideal ‘Ullmhóidí agus earraí cógaisíochta dá dtagraítear i nóta 4 a ghabhann leis an gcaibidil seo’. Tá fo-cheannteideal 3006 40 00 dar teideal ‘Suimint déidliachta agus líonta eile déidliachta; ábhair táthaithe athdhéanta cnámh’.
Treoirlínte
19      Foráiltear mar a leanas,
inter alia, leis na Treoirlínte maidir le haicmiú earraí san Ainmníocht Chomhcheangailte a chóirítear i dtacair lena miondíol (IO 2013 C 105, lch. 1, ‘na Treoirlínte’):
‘Chun críocha [Riail Ghinearálta 3(b) maidir le léiriú AC], measfar gur “earraí atá cóirithe i dtacair lena miondíol” iad earraí atá:
(a)      comhdhéanta de dhá earra éagsúla ar a laghad a bheadh,
prima facie,
inaicmithe i gceannteidil éagsúla,
(b)      comhdhéanta de tháirgí nó d’earraí a chuirtear le chéile chun freastal ar riachtanas sonrach nó chun gníomhaíocht shonrach a dhéanamh, agus
(c)      á phacáistiú sa chaoi gur féidir iad a dhíol go díreach le húsáideoirí gan iad a athphacáil (i mboscaí, i gcás, i bpaicáistiú, mar shampla).
[...]
Ní mór na coinníollacha uile thuas a chomhlíonadh.
Níl feidhm ag na rialacha thuas maidir le “tacar” atá le haicmiú i gcomhréir le Rialacha 1 agus 6 nuair atá an téarma “tacar” i gceannteideal chód AC, mar shampla:
[...]
nó mar gheall ar fhorálacha sonracha, mar shampla:
– Nóta 3 a ghabhann le Roinn VI;
[...]’
[Aistriúchán neamhoifigiúil]
Díospóid sna príomhimeachtaí agus an cheist a tharchuirtear i gcomhair réamhrialú
20      I mí Mheán Fómhair 2015, d’iarr an t‑iarratasóir sna príomhimeachtaí, A, ar Phríomh-Oifig Custaim C faisnéis taraife cheangailteach a eisiúint maidir le córas capsúl ina bhfuil dhá chomhpháirt, eadhon púdar cóimhiotail agus mearcair leachtach, a chuirtear i gcuasáin ar leithligh. Is léir ón ordú tarchuir nach féidir na cuasáin sin a scaradh gan an capsúl ina bhfuil siad a scriosadh. Go deimhin, is é an toradh díreach a bhíonn ar scaradh na gcuasán meascadh comhpháirteanna, nuair a dhéantar damáiste don bhacainn lena scartar iad. Déantar na capsúil a phacáistiú, in éineacht lena dtreoracha úsáide, i roinnt aonad atá beartaithe lena miondíol. Tá sé beartaithe iad a mheascadh i gcleachtais fiaclóireachta, in aon chéim shimplí amháin trí mheaisíní beaga, chun malgaim airgid a fháil atá réidh le húsáid chun cuas fiaclóireachta a dhúnadh.
21      Ina fhaisnéis taraife cheangailteach an 5 Samhain 2015, níor aicmigh Príomhoifig Chustaim C, murab ionann agus an méid a d’iarr A, an córas capsúl atá i gceist sna príomhimeachtaí faoi fho-cheannteideal 3006 40 00 den AC,
atá faoi réir ráta dleachta custaim 0 %, ach faoi fho-cheannteideal 2843 90 10 den AC,
atá faoi réir ráta dleachta custaim 5.3 %.
22      Rinne A agóid i gcoinne an chinnidh sin.
23      Tar éis diúltú dá ghearán, thug A caingean os comhair an
Finanzgericht (an Chúirt Airgeadais, an Ghearmáin), nár sheas lena chaingean. Tháinig an Coimisiún ar an gconclúid go dtagann an táirge atá i gceist faoi cheannteideal AC 2843, agus ní faoi cheannteideal AC 3006, ar an bhforas go raibh sé cóirithe i dtacair de réir bhrí Nóta 3 a ghabhann le Roinn VI den AC.
24      Thug A caingean chun athbhreithniú a dhéanamh ar an mbreithiúnas sin os comhair an Bundesfinanzhof (Cúirt Chónaidhme Fhioscach, an Ghearmáin), arb í an chúirt a rinne an tarchur í.
25      Measann an Chúirt a rinne an tarchur go mbraitheann réiteach na díospóide sna príomhimeachtaí ar cibé an féidir leis an táirge atá i gceist a bheith ina ‘dtacair’ de réir bhrí Nóta 3 a ghabhann le Roinn VI den AC. Más amhlaidh an cás, ba cheart an aicmiú taraife a bheith bunaithe ar an táirge a eascraíonn as meascán an dá chomhpháirt.
Tagann an táirge deiridh sin faoi cheannteideal 2843 den AC, a bhfuil tosaíocht aige ar cheannteideal 3006. Os a choinne sin, in éagmais ‘tacar’ de réir bhrí Nóta 3 a ghabhann le Roinn VI den AC, níl an táirge deiridh a fhaightear tar éis a mheasctha cinntitheach maidir le haicmiú. Thiocfadh an córas capsúl faoi fho-cheannteideal 3006 40 00 den AC ansin, agus ní faoi cheannteideal 2843 90 10 di, ós rud é nach malgam atá i bpúdar cóimhiotail ná i mearcair go fóill.
26      Fiafraíonn an chúirt a rinne an tarchur, ar an gcéad dul síos, an gá an coincheap ‘earraí atá cóirithe i dtacair’ dá dtagraítear i Nóta 3 a ghabhann le Roinn VI den AC a léiriú ar leithligh ón gcoincheap ‘earraí a chuirtear ar fáil i dtacair lena miondíol’ i Riail Ghinearálta 3(b) maidir le léiriú AC, mar a shoiléirítear sna Treoirlínte. Tá amhras ar an gcúirt a rinne a tarchur, go háirithe, maidir leis an gceanglas atá leagtha síos sna Treoirlínte, gur chóir go mbeadh dhá earra ar leith nó níos mó, nó atá inscartha, i ngach tacar, freisin leis an gcoincheap ‘tacar’ de réir bhrí Nóta 3 do Rannóg VI den AC. Tugann an chúirt sin faoi deara nach mór cheist dhlíthiúil a ardaíodh sna príomhimeachtaí a idirdhealú ón gceann a d’fhreagair Cúirt Bhreithiúnais an Aontais Eorpaigh i mbreithiúnas an 10 Márta 2016,
VAD agus
van Aert (C‑499/14, EU:C:2016:155), a bhain le léiriú coincheap ‘tacar’ earraí de réir bhrí Riail Ghinearálta 3(b) chun AC a léiriú.
27      Ina dhiaidh sin, fiafraíonn an chúirt a rinne an tarchur an dtugtar le tuiscint leis an gcoinníoll a bhaineann le ‘cur i láthair ag an am céanna’ na gcomhábhar, a leagtar amach i Nóta 3(b) a ghabhann le Roinn VI den AC, go bhféadfaí na comhábhair sin a chur i láthair ar leithligh.
28      Ar deireadh, de réir na cúirte a rinne an tarchur, tagann an cheist chun cinn freisin an gciallaíonn an fíoras go n‑úsáidtear an focal ‘einige’ (roinnt) san iolra sa leagan Gearmáinise de Nóta 3 a ghabhann le Roinn VI den AC, i gcás ina bhfuil dhá chomhpháirt ar leith ag táirge, nach mór an dá cheann a chumhdach le Roinn VI nó an leor ceann amháin acu.
29      Sna himthosca sin, chinn an Bundesfinanzhof (Cúirt Chónaidhme Fhioscach) bac a chur ar na himeachtaí agus an cheist seo a leanas a tharchur chun na Cúirte Breithiúnais le haghaidh réamhrialú:
‘An gclúdaíonn an téarma ‘tacar’ de réir bhrí Nóta 3 a ghabhann le Roinn VI den Ainmníocht Chomhcheangailte córais capsúl ina bhfuil dhá chomhpháirt – púdar cóimhiotal agus mearcair leachtach – chun líonadh fiacla malgaim airgid a mheascadh i gcuasáin ar leith nach féidir a scaradh gan iad a scriosadh?’
An cheist a tharchuirtear
30      Lena céad cheist, fiafraíonn an chúirt an gclúdaíonn an téarma ‘tacar’ de réir bhrí Nóta 3 a ghabhann le Roinn VI den AC córais capsúl ina bhfuil dhá chomhpháirt – púdar cóimhiotal airgid agus mearcair leachtach – chun líonadh fiacla malgaim airgid a mheascadh i gcuasáin ar leith nach féidir a scaradh gan iad a scriosadh?
31      Chun an cheist sin a fhreagairt, is gá a chinneadh,
sa chéad áit, an gá an coincheap ‘earraí atá cóirithe i dtacair’, de réir bhrí Nóta 3 a ghabhann le Roinn VI den AC, a léiriú ar bhealach éagsúil leis an gcoincheap ‘earraí atá curtha ar fáil i dtacair lena miondíol’, de réir bhrí Riail Ghinearálta 3(b) maidir le léiriú AC, mar a shoiléirítear sna Treoirlínte.
32      I ndáil leis sin, ar an gcéad dul síos, ba cheart a thabhairt faoi deara, nach sainmhínítear le AC ná leis na Nótaí Míniúcháin a ghabhann le AC an coincheap ‘earraí atá cóirithe i dtacair’ i Nóta 3 a ghabhann le Roinn VI den AC.
33      Ar an dara dul síos, ba cheart a thabhairt faoi deara, chun críocha Nóta 3 a ghabhann le Roinn VI den AC a chur i bhfeidhm, nach de réir an comhábhar a thugann a mbuntréith dóibh a chinntear aicmiú na dtáirgí, ach de réir an táirge a fhaightear tar éis na comhábhair a thagann, go hiomlán nó go páirteach, faoi Roinn VI den AC a mheascadh. Dá bhrí sin, is foráil shonrach í Nóta 3 a ghabhann le Roinn VI den AC, ina leagtar síos a coinníollacha cur i bhfeidhm féin, ar leithligh ó na coinníollacha atá leagtha síos i Riail Ghinearálta 3(b) maidir le léiriú AC. Tá tosaíocht ag an nóta seo, mar riail speisialta, ar riail ghinearálta 3(b) maidir le léiriú AC (féach mír 9 thuas).
34      Deimhnítear an chonclúid sin maidir le cineál uathrialach an choincheapa ‘earraí atá cóirithe i dtacair’’, de réir bhrí Nóta 3 a ghabhann le Roinn VI den AC, leis na Treoirlínte, lena bhforáiltear go sainráite nach bhfuil feidhm ag Riail Ghinearálta 3(b) maidir le léiriú AC i gcás ina bhfuil foráil speisialta ann a bhaineann le ‘tacair’. Tá Nóta 3 a ghabhann le Roinn VI den AC ar cheann de na samplaí d’fhorálacha sonracha a liostaítear go sainráite sna treoirlínte sin (féach mír 19 thuas).
35      Dá bhrí sin, ní mór an coincheap ‘earraí atá cóirithe i dtacair’, de réir bhrí Nóta 3 a ghabhann le Roinn VI den AC, a léiriú go neamhspleách, i bhfianaise na gcoinníollacha sonracha a leagtar amach ann.
36      Dá bhrí sin, is gá a shonrú,
sa dara háit, na coinníollacha maidir le Nóta 3 a ghabhann le Roinn VI den AC a chur i bhfeidhm.
37      I ndáil leis sin, ar an gcéad dul síos, ba cheart a thabhairt faoi deara, chun go n‑aicmeofar mar ‘earraí atá cóirithe i dtacair’ iad, de réir bhrí Nóta 3 a ghabhann le Roinn VI den AC, nach mór roinnt comhábhair ar leithligh a bheith sna hearraí. Ní mór a thuiscint leis an gcoincheap ‘ comhábhair ar leithligh’ go gceanglaítear go mbeidh na comhábhair, eadhon iad siúd is féidir a shainaithint mar chomhábhair atá beartaithe chun an táirge críochnaithe a chomhdhéanamh, éagsúil go fisiceach óna chéile.
38      Sa chás seo, is léir ón bhfaisnéis a chuir an chúirt a rinne an tarchur ar fáil go bhfuil dlúthbhaint idir an dá chomhpháirt atá i gceist, cé go bhfuil siad scartha go fisiceach mar thoradh ar a bpacáistiú in dhá chuasán ar leith, ós rud é nach féidir na cuasáin sin a scaradh gan an capsúl ina bhfuil siad a scriosadh. De réir na cúirte sin, d’fhéadfadh sé a bheith d’éifeacht ag an bhfíoras sin na comhpháirteanna sin a eisiamh ón gcoincheap ‘earraí atá cóirithe i dtacair’ de réir bhrí Nóta 3 a ghabhann le Roinn VI den AC.
39      Mar sin féin, ba cheart a thabhairt faoi deara nach léir ó fhoclaíocht Nóta 3 a ghabhann le Roinn VI den AC ná ó na Nótaí Míniúcháin a ghabhann le CC go gciallaíonn an coincheap ‘comhábhair ar leithligh’, de réir bhrí an nóta sin, nach mór a bheith in ann na comhábhair sin a scaradh gan an fheiste lena n‑aontaítear iad a scriosadh.
40      Dá bhrí sin, ní critéar ábhartha é doscarthacht na gcomhábhar chun a chinneadh an féidir an córas capsúl atá i gceist a aicmiú mar ‘earraí atá cóirithe i dtacair’ de réir bhrí Nóta 3 a ghabhann le Roinn VI den AC. Freagraíonn pacáistiú na gcomhábhar seo i gcuasáin ar leithligh, ar codanna de chóras aonair iad, don choincheap ‘comhpháirteanna ar leithligh’ dá bhforáiltear sa nóta 3 seo, fiú mura féidir na gcuasán seo a scaradh gan an córas a scrios.
41      Thairis sin, tá an léiriú sin comhsheasmhach le cuspóir Nóta 3 a ghabhann le Roinn VI den AC, lena bhféachtar le haicmiú taraife a áirithiú, bunaithe ar an táirge a eascraíonn as an meascán, i gcás inar féidir na comhábhair ar leithligh a shainaithint mar chomhábhair atá beartaithe, a luaithe a scaoiltear i saorchúrsaíocht iad, lena gcóimeáil ina dtáirge críochnaithe.
42      Ar an dara dul síos, le Nóta 3 a ghabhann le Roinn VI den AC, cuirtear aicmiú mar ‘earraí atá cóirithe i dtacair’ faoi réir an choinníll go dtagann roinnt comhábhair ar leithligh, go hiomlán nó go páirteach, faoi Roinn VI.
43      Maidir leis an amhras a chuir an chúirt a rinne an tarchur in iúl__ i gcás ina bhfuil dhá chomhábhar ann, an dtagann siad araon faoi Roinn VI, ba cheart a thabhairt faoi deara go n‑eascraíonn an t‑amhras sin as foclaíocht an leagain Ghearmánaigh de Nóta 3 a ghabhann le Roinn VI den AC, ina n‑úsáidtear na focail ‘einige oder alle’ (roinnt nó gach ceann). Sa leagan sin, is aidiacht uimhriúil é an téarma ‘einige’ lena n‑ainmnítear iolrachas neamhchinntithe, agus mar thoradh air sin d’fhéadfadh léiriú litriúil amháin teacht ar an gconclúid, i gcás nach bhfuil ach dhá chomhábhar ann, nach mór an dá cheann a bheith faoi réir Roinn VI.
44      I ndáil leis sin, is léir ó chomparáid idir na leaganacha teanga éagsúla de Nóta 3 a ghabhann le Roinn VI den AC go n‑úsáideann na leaganacha Gearmáinise agus Fionlainnise, faoi seach, na téarmaí ‘einige oder alle’ agus ‘jotkut tai kaikki’, a thagraíonn, mar gheall ar úsáid an iolra, do roinnt de na comhábhair a chomhdhéanann iad nó dóibh go léir. Os a choinne sin, úsáidtear sna leaganacha Gréigise, Spáinnise, Fraincise, Iodáilise, Portaingéilise,
Rómáinise, Sualainnise agus Béarla faoi seach, na téarmaí ‘olikos i merikos’, ‘en su totalidad o en parte’,
‘en totalite ou en partie’, ‘in tutto o in parte’, ‘no todo ou em parte’, ‘în totalitate sau parțial’, ‘åtminstone någon’ agus ‘some or all of which’ a thagraíonn do chuid nó do na comhábhair uile a chomhdhéanann iad.
45      I ndáil leis sin, ba cheart a mheabhrú, de réir cásdlí socair, nach bhféadfar a ghlacadh mar bhunús an fhoclaíocht atá á húsáid i leagan teanga amháin d’fhoráil dhlí an Aontais agus í sin amháin chun an fhoráil sin a léiriú ná tús áite a thabhairt di ar na leaganacha teanga eile. Go deimhin, ní mór forálacha dhlí an Aontais a léiriú agus a chur i bhfeidhm go haonfhoirmeach i bhfianaise na leaganacha atá i dteangacha uile an Aontais. I gcás go bhfuil éagothromaíocht ann idir na leaganacha teanga éagsúla de théacs de dhlí an Aontais, ní mór an fhoráil atá i gceist a léiriú trí thagairt a dhéanamh do chomhthéacs agus do chuspóir na reachtaíochta a bhfuil an fhoráil mar chuid di (féach breithiúnas an 23 Eanáir 2020,
Bundesagentur für Arbeit,
C‑29/19, EU:C:2020:36, mír 48 agus an cásdlí dá dtagraítear).
46      Tá comhthuiscint ann go bhfágfadh léiriú ar Nóta 3 a ghabhann le Roinn VI den AC, i gcás ina bhfuil dhá chomhábhar ann, go mbainfí éifeacht úsáideach den tagairt sa nóta sin chun na comhpháirteanna a bhfuil sé beartaithe, tar éis iad a mheascadh, iad a bheith ina dtáirge de Roinn VI nó VII. Más rud é, i léiriú den sórt sin, go dtiocfadh na comhábhair go léir faoi Roinn VI, ní fhéadfadh ach táirgeadh táirge a thagann faoin roinn sin a bheith mar thoradh ar mheascadh na gcomhábhair sin, agus mar thoradh air sin ní bheadh aon éifeacht úsáideach ag an tagairt shainráite do Roinn VII.
47      Dá bhrí sin, tá feidhm ag Nóta 3 a ghabhann le Roinn VI den AC má thagann ceann de na comhábhair ar leithligh faoin roinn sin.
48      Ar an tríú dul síos, faoi Nóta 3 a ghabhann le Roinn VI den AC, ní shocraítear leis ach na comhábhair a bhfuil sé inaitheanta go bhfuil siad beartaithe, tar éis iad a mheascadh, a bheith ina dtáirge de Ranna VI nó VII, ní fhéadfar a mheas gur ‘earraí atá cóirithe i dtacair’ iad de réir bhrí an nóta sin. Is amhlaidh atá sa chás seo, ós rud é gur féidir leis an táirge deiridh a fhaightear tar éis a mheasctha, is é sin fiacla malgaim airgid, teacht faoi cheannteidil éagsúla a áirítear i Roinn VI de AC, lena gcuimsítear Caibidlí 28 go 38 den AC.
49      Ar an gceathrú dul síos, is léir ó fhoclaíocht Nóta 3 a ghabhann le Roinn VI den AC nach gcumhdaítear táirgí a chuirtear ar fáil i dtacair leis an nóta sin ach amháin má chomhlíontar trí choinníoll charnacha, eadhon i gcás inar léir, ar an gcéad dul síos, mar gheall ar a bpacáistíocht, go bhfuil sé beartaithe iad a úsáid le chéile gan iad a chlúdach ar dtús, ar an dara dul síos, go gcuirtear i láthair iad ag an am céanna agus, ar an tríú dul síos, go bhfuil siad inaitheanta, de bharr a gcineáil nó a gcainníochtaí faoi seach, mar chomhábhair atá comhlántach lena chéile.
50      Maidir leis an gcéad choinníoll, is léir ó struchtúr an chórais capsúl go bhfuil sé beartaithe an dá chomhpháirt den táirge atá i gceist sna príomhimeachtaí a úsáid le chéile gan athphacáistiú roimh ré. Tá sé beartaithe na comhpháirteanna sin, atá i gcuideanna beachta in dhá chuasán ar leith, a mheascadh, trí mheaisíní beaga a úsáid, chun fiacla malgaim airgid a fháil.
51      Comhlíontar an dara coinníoll, atá ina ábhar do cheisteanna na cúirte a rinne an tarchur, i gcás ina gcuirtear na comhábhair a chomhdhéanann é i láthair go comhuaineach tráth an imréitigh custaim.
52      Ar an taobh eile, ní thugann an coinníoll sin le tuiscint ar bhealach ar bith nach mór a bheith in ann na comhábhair a chomhdhéanann é a chur i láthair ar leithligh.
53      Mar is léir ó mhír 41 den bhreithiúnas seo, bheadh léiriú ar dá réir a bheadh an coinníoll go ndéanfaí na comhábhair a ‘chur i láthair ag an am céanna’ faoi réir na féidearthachta iad a scaradh go fisiciúil contrártha, thairis sin, do chuspóir Nóta 3 a ghabhann le Roinn VI den AC.
54      Dá bhrí sin, ós rud é nach féidir na comhábhair a chomhdhéanann an táirge atá i gceist sna príomhimeachtaí a chur i láthair ar leithligh gan an córas capsúl ina bhfuil siad a scriosadh, mar gheall ar an nasc doscartha idir a chuasáin, ní féidir cosc a chur ar an táirge sin a aicmiú mar ‘earraí atá cóirithe i dtacair’ de réir bhrí Nóta 3 a ghabhann le Roinn VI den AC, ós rud é gurb é an toisc chinntitheach chun críocha an aicmithe sin cur i láthair comhuaineach, tráth an imréitigh custaim, na gcomhábhar atá leithleach go fisiceach, gan beann ar an bhfíoras go bhfuil dlúthbhaint acu le chéile.
55      Maidir leis an tríú coinníoll, is léir ón ordú tarchuir, tráth an imréitigh custaim, go bhfuil an dá chomhpháirt den táirge atá i gceist sna príomhimeachtaí inaitheanta mar chomhpháirteanna comhlántacha ós rud é, cé nach bhfuil siad measctha go fóill ar bhealach lena ndéantar fiacla malgaim airgid, go gcomhfhreagraíonn a gcuid go beacht cheana féin don chuid is gá chun cuid a mhonarú, agus mar thoradh air sin go gcomhlíontar an coinníoll sin.
56      Cé go ndealraíonn sé prima facie, sa chás seo, go gcomhlíontar na coinníollacha maidir le cur i bhfeidhm Nóta 3 a ghabhann le Roinn VI den AC maidir leis an táirge atá i gceist sna príomhimeachtaí, is faoin gcúirt a rinne an tarchur atá sé a fhíorú go gcomhlíontar na coinníollacha uile a leagtar síos i Nóta 3 maidir le fíorais na díospóide atá os a comhair.
57      I bhfianaise na mbreithnithe thuas, is é an freagra ar an gceist a tharchuirtear nach mór an téarma ‘tacar’ de réir bhrí Nóta 3 a ghabhann le Roinn VI den Ainmníocht Chomhcheangailte a léiriú sa chaoi go mbaineann sé le córais capsúl ina bhfuil dhá chomhpháirt, eadhon púdar cóimhiotal agus mearcair leachtach, chun líonadh fiacla malgaim airgid a mheascadh i gcuasáin ar leith nach féidir a scaradh gan iad a scriosadh.
Costais
58      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn AN CHÚIRT GHINEARÁLTA (an Cúigiú Dlísheomra, ina bhfuil cúigear Breithiúna ina suí)
mar seo a leanas:
Maidir leis an gcoincheap ‘tacar’ de réir bhrí nóta 3 de Roinn VI d’Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmíocht taraife agus staidrimh agus leis an gComhtharaif Chustaim, arna leasú le Rialachán Cur Chun Feidhme (AE) Uimh. 1101/2014 ón gCoimisiúin an 16 Deireadh Fómhair 2014,
ní mór léiriú a dhéanamh mar seo a leanas:
baineann sé le córais capsúl ina bhfuil dhá chomhpháirt, eadhon púdar cóimhiotail agus mearcair leachtach, chun líonadh fiacla malgaim airgid a mheascadh i gcuasáin ar leith nach féidir a scaradh gan iad a scriosadh.
Sampol Pucurull
Pynnä
Laitenberger
Stancu
Valasidis
Arna thabhairt i gcúirt oscailte i Lucsamburg, an 25 Feabhra 2026.
Sínithe
*      Teanga an cháis: an Ghearmáinis.